  Майя Бывальцева Удмурт кун университетлы 2016-тӥ арын тужгес трос коньдэт интыос висъязы. 23-тӥ инвожое журналистъёслы со сярысь ивортӥз дышетсконнилэн кивалтӥсез Галина Мерзлякова. «Абитуриентъёсты кутонъя лыдпусъёсты эскерыса, ми адӟимы: усьтэм конкурслэн йылпумъянъёсызъя ми нырысьсэ 2016-тӥ арын тужгес трос коньдэт интыос басьтӥмы — 2 сюрс 737. Оске мыным, со туж умой лыдпус», — вераз Галина Мерзлякова. Таяз арын бакалавриатын коньдэт интыос 1 сюрс 189, нош магистратураын — 657. Кызьы вераз Удмурт кун университетысь экономикая но азинсконъя проректор Александр Макаров, кунын инфляци шоры учкытэк, вузын дышетскон понна дунъёс ваньмаз сямен ӧнеръёсын 2015-тӥ арын кадь ик кылизы, нош куд-огезъя усизы но. «Тросэз ӧнеръёсъя ми дунъёсты кылем арын кадь ик кельтӥмы. Абитуриентъёсын тужгес кулэ кароно ӧръёсъя дышетскон понна дунъёсты кӧня ке кулэстӥмы но. Кылсярысь, туризм, вузкарон уж, экономикаен герӟаськем куд-ог ӧръёс но мукетыз», — ивортӥз Александр Макаров. Проректорлэн верамезъя, со герӟаськемын дышетсконниез кылдытӥсьлэн — дышетонъя но наукая министерстволэн ӵектонэныз, озьы ик калыклэн табышез каллен будэмен. Тегъёс: Дышетон УдГУ Ижкар егитъёс Удмуртия коньдон  